Bretton Woods (New Hampshire)

Bretton Woods je maleni grad u američkoj saveznoj državi New Hampshire. Grad je postao poznat zbog Međunarodne monetarne konferencije koja je održana u ovom gradu 22. jula 1944. kada su stvorene sljedeće organizacije: Međunarodni monetarni fond MMF i Međunarodna banka za obnovu i razvoj ili Svjetska Banka. Ove organizacije su stvorene s ciljem da se regulira sistem međunarodnih plaćanja i da se uopće reguliraju valutni i ekonomski odnosi u svijetu. Obje organizacije reguliraju međunarodna plaćanja i finansiranja, no MMF je više okrenut davanju kratkoročnih kredita za finansiranje neravnoteža u platnim bilancama zemalja članica, a Svjetska Banka na odobravanje dugoročnih kredita za finansiranje bazičnih razvojnih investicija. U radu konferencije u Bretton Woodsu učestvovalo je 44 zemalja, a danas MMF broji više od 170 zemalja članica, dok ih je nešto manje u Svjetskoj Banci. O radu MMF i SB odlučuju zemlje članice. Svaka zemlja ima glasa koliko uloži novaca pa tako najvažnije odluke donose 7 najbogatijih: SAD, Kanada, Japan, Velika Britanija, Francuska, Njemačka i Italija. No, SAD vrše ubjedljivo najveći uticaj u kontroli međunarodnih plaćanja. Ilustracije radi, američki dolar je postupno zauzimao svojstvo rezervne valute u Bretton Woodsovom monetarnom sistemu zamijenivši tako zlatnodevizni standard. 1971. prestaje funkcionirati monetarni sistem zasnovan u Bretton Woodsu, a razlozi za to su odliv kratkoročnog dolarskog kapitala u inostranstvo te održavanje visoke stope inflacije u SAD. Stoga predsjednik SAD 1971. ukida konvertibilnost dolara u zlato i uvodi dodatni porez na sav uvoz u SAD.

Kategorija:Gradovi u Sjedinjenim Američkim Državama
Kategorija:Gradovi u New Hampshireu
Kategorija:Gradovi u okrugu Coös